ปภ. รายงานเกิดวาตภัยในพื้นที่ 34 จังหวัด และกรุงเทพมหานครคลี่คลายแล้วทุกจังหวัด
กรมป้องกันและบรรเทาสาธารณภัย รายงานหย่อมความกดอากาศต่ำบริเวณอ่าวเบงกอลตอนล่างเคลื่อนเข้าสู่บริเวณทะเลอันดามัน ประกอบกับลมตะวันตกเฉียงใต้ที่พัดปกคลุมภาคใต้ฝั่งตะวันตกและทะเลอันดามันมีกำลังแรงขึ้นทำให้มีฝนตกเพิ่มขึ้นและฝนตกหนักบางพื้นที่ ในช่วงวันที่ 31 มีนาคมที่ผ่านมา ถึงปัจจุบัน (5 มี.ค.64) ส่งผลให้เกิดพายุฝนฟ้าคะนอง ลมกระโชกแรงและลูกเห็บตกในพื้นที่ 34 จังหวัด รวม 100 อำเภอ 252 ตำบล 686 หมู่บ้าน 1 เทศบาลเมือง บ้านเรือนประชาชนเสียหาย 3,825 หลัง ผู้เสียชีวิต 1 ราย (น่าน) ผู้บาดเจ็บ 5 ราย (น่าน 1 ราย สุรินทร์ 3 ราย พิจิตร 1 ราย) แยกเป็น ภาคเหนือ 11 จังหวัด ได้แก่ เชียงราย เชียงใหม่ อุตรดิตถ์ พะเยา น่าน ลำปาง ตาก สุโขทัย พิษณุโลก พิจิตร และเพชรบูรณ์ ภาคตะวันออกเฉียงเหนือ 12 จังหวัด ได้แก่ นครพนม เลย อุดรธานี สกลนคร หนองบัวลำภู ขอนแก่น ชัยภูมิ สุรินทร์ มุกดาหาร อุบลราชธานี ศรีสะเกษ และนครราชสีมา ภาคกลาง 7 จังหวัด ได้แก่ นครสวรรค์ อุทัยธานี ชัยนาท สิงห์บุรี สระบุรี อ่างทอง และสมุทรปราการ ภาคตะวันออก 4 จังหวัดได้แก่ สระแก้ว ชลบุรี ปราจีนบุรี และฉะเชิงเทรา รวมถึงพื้นที่กรุงเทพมหานคร รวม 1 เขต 1 แขวง ปัจจุบันสถานการณ์คลี่คลายแล้วทุกจังหวัด กรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่น และหน่วยงานที่เกี่ยวข้องเร่งให้การช่วยเหลือผู้ประสบภัย โดยสำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลัง ฯ ทั้งนี้ ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” โดยเพิ่มเพื่อน Line ID @1784DDPM และสายด่วนนิรภัย 1784 ตลอด 24 ชั่วโมง รวมถึงสำนักงานป้องกันและบรรเทาสาธารณภัยจังหวัดเพื่อประสานให้การช่วยเหลือโดยด่วนต่อไป